b'\n_START_ARTICLE_\n7. dr\xc5\xbeavni zbor Republike Slovenije\n_START_SECTION_\nStatistika dela\n_START_PARAGRAPH_\nDr\xc5\xbeavni zbor je v 7. mandatu opravil 39 rednih in 64 izrednih sej, skupaj 103. Vse seje skupaj so trajale 286 dni. Zbor je obravnaval 1090 to\xc4\x8dk dnevnega reda. Delovna telesa so opravila 1807 sej in 19 javnih predstavitev mnenj._NEWLINE_V mandatu je bilo sprejetih 456 zakonov, od tega 258 novel in 112 novih zakonov. Sprejet je bil \xc5\xa1e 1 ustavni zakon (vpis pravice do vode v Ustavo), ratificiranih je bilo 82 mednarodnih pogodb, sprejeti 3 akti o notifikaciji nasledstva in 378 drugih aktov._NEWLINE_Poslanci so v mandatu obstruirali 25 sej. V Dr\xc5\xbeavnem svetu je bilo izglasovanih 20 odlo\xc5\xbeilnih vetov, od tega je DZ v 16 primerih ponovno podprl predlog zakona._NEWLINE_Potekalo je 10 interpelacij, od tega ena proti celotni vladi, vse, razen dveh, so bile vlo\xc5\xbeene s strani SDS. Najve\xc4\x8dkrat, dvakrat, sta bili interpelirani ministrici Anja Kopa\xc4\x8d Mrak in Milojka Kolar Celarc. Dvakrat je DZ na predlog SDS glasoval tudi o razre\xc5\xa1itvi predsednika Milana Brgleza. Na predlog predsednika vlade Mira Cerarja je DZ dvakrat odlo\xc4\x8dal o razre\xc5\xa1itvi ministrov, razre\xc5\xa1il je Janka Vebra, Julijana Bizjak Mlakar pa je pred glasovanjem odstopila. DZ se je v mandatu seznanil s 6 odstopi ministrov in odstopom predsednika vlade._NEWLINE_Dvakrat je DZ zahteval mnenje predsednika republike Boruta Pahorja, prvi\xc4\x8d o migrantski krizi, drugi\xc4\x8d o stanju v Slovenski vojski._NEWLINE_V DZ je bilo vlo\xc5\xbeenih 23 pobud za razpis referendumov (18 zakonodajnih, 5 posvetovalnih), DZ je razpisal 2.Vlo\xc5\xbeenih je bilo 11 predlogov ljudskih iniciativ za sprejem zakonov, vlo\xc5\xbeenih je bilo 5 zakonov._NEWLINE_Zastavljenih je bilo 5660 poslanskih vpra\xc5\xa1anj in pobud, neodgovorjenih je ostalo 27._NEWLINE_Ustanovljene so bile 4 preiskovalne komisije, ki so opravile 192 sej._NEWLINE_Komisija za peticije je prejela 649 peticij, re\xc5\xa1ila jih je 637._NEWLINE_Poslanci so se udele\xc5\xbeili 232 sej multilateralnih parlamentarnih institucij (Parlamentarna skup\xc5\xa1\xc4\x8dina (PS) Sveta Evrope, PS NATO, PS OVSE...). Opravili so 4 multilateralna sre\xc4\x8danja v Sloveniji, 41 bilateralnih obiskov v tujini (najve\xc4\x8dkrat, \xc5\xa1estkrat v Avstriji) in 48 bilateralnih obiskov v Sloveniji (najve\xc4\x8d gostov iz Mad\xc5\xbearske - 5). Skupno je v DZ potekalo 898 protokolarnih dogodkov (sprejemi veleposlanikov, predsednikov dr\xc5\xbeav, vlad in parlamentov, zunanjih ministrov...). V DZ je delovalo 71 skupin prijateljstev._NEWLINE_DZ je v mandatu obiskalo 14.500 ljudi.'